— Nå er jeg nesten på gråten. Dette er det beste som kunne ha skjedd, sier en lykkelig avlaster, Amanda Carlson, til VårtOslo.

Carlson og samboeren har lenge vært engasjert som avlastere og tilretteleggere for familier med store utfordringer. Nylig skrev hun en kronikk, hvor hun tok et oppgjør med det hun mente var en luselønn for det viktige arbeidet avlastere og besøkshjem gjør i hverdagen.

Avlastere sluttet etter nye lønnsvilkår

Carlson forteller at hun kjenner flere avlastere som, etter innføringen av nye, lavere lønnssatser fra mars av, sluttet i jobben. Lønna var ikke til å leve med.

— Jeg var i kontakt med flere familier som var ganske desperate. De fortalte at de hadde mistet avlasteren sin og ikke fått inn en ny. Situasjonen opplevdes som svært vanskelig for mange, sier hun.

— Blant annet er det mange studenter som gjør dette ved siden av studiene, men når man får vesentlig mindre å leve for, er det ikke rart at man kutter ut og finner andre bijobber, mener hun.

Byrådet øker lønningene

Etter at VårtOslo publiserte kronikken har byrådet fått på plass nye lønnsbetingelser for avløsere og besøkshjem. Etter et forhandlingsmøte med arbeidstakerorganasasjonene vil byrådet fra 1. april øke avlasternes lønn fra 80 til 165 kroner per time.

— Etter nyttår ble vi fort klar over at forhandlingene om nye lønnsvilkår for avlasterne hadde gått litt fort i svingene, og at rammene i avtalen var for dårlige. Derfor kastet vi oss raskt rundt og fikk gjennomført nye forhandlinger. Gjennom disse har vi nå vært i stand til å doble avlasterlønna, sier byråd for eldre, helse og arbeid, Tone Tellevik Dahl (Ap), til VårtOslo.

Hun legger til at økningen nok kan oppleves enda større, da den nye avtalen gir plass for både syke- og feriepenger, samt opptjent pensjon.

— Håper dette sikrer rekrutteringen

Avløsernes flukt etter lønnsnedsettelsen ble lagt merke til også i byrådsavdelingen. Nå håper Tellevik Dahl at de nye vilkårene kan være med på å få rekrutteringen tilbake på gammelt nivå.

— Vi fikk melding fra bydelene om at det var mange avløsere som trakk seg etter lønnsjusteringen. Nå har vi bedt bydelene ta kontakt med avlasterne som sluttet og be dem komme tilbake igjen, sier hun.

Amanda Carlson håper byråden får rett.

— Jeg tror at den økningen byrådet nå har fått til i lønningene kan bety at mange kommer tilbake igjen, jubler hun.

De nye satsene:

Dagavlastning etter helse- og omsorgstjenesteloven – økning fra kr 80 til kr 165 pr time.

Døgnavlastning etter helse- og omsorgstjenesteloven – økning fra kr 80 til kr 115 pr time.

Besøkshjem etter barnevernloven – økning fra kr 65 til kr 90 pr time.

Mener byrådet fortjener honnør

Helsepolitisk talsperson i Frp, Aina Stenersen, vil gi byrådet honnør for lønnsjusteringen.

– Jeg er veldig glad for at Oslo kommune nå øker lønnen til avlasterne og at avtalen nå er reforhandlet. Dette betyr mye for mange mennesker, sier Stenersen.

Hun mener innsats i helsesektoren skal lønnes godt.

– Dette er personer som ønsker å hjelpe andre, og familier trenger også sårt deres hjelp. Jeg er glad for at byrådet snudde i saken og vil at Oslo kommune skal legge til rette for en god og verdig omsorg for alle, sier Stenersen.